b'\n_START_ARTICLE_\nCol\xc8\x9bul german\n_START_PARAGRAPH_\nCol\xc8\x9bul german (german\xc4\x83 Deutsches Eck) este o limb\xc4\x83 de p\xc4\x83m\xc3\xa2nt situat\xc4\x83 la v\xc4\x83rsarea r\xc3\xa2ului Mosel \xc3\xaen Rin, \xc3\xaen ora\xc8\x99ul Koblenz, Germania._NEWLINE_Aici, la ini\xc8\x9biativa lui Wilhelm al II-lea al Germaniei, a fost construit \xc3\xaencep\xc3\xa2nd cu 1893, \xc8\x99i a fost inaugurat \xc3\xaen 31 august 1897, un monument dedicat \xc3\xaemp\xc4\x83ratului Wilhelm I, av\xc3\xa2nd deasupra o statuie ecvestr\xc4\x83 a acestuia, realizat\xc4\x83 de sculptorul Emil Hundrieser din pl\xc4\x83ci de cupru. Statuia \xc3\xael reprezint\xc4\x83 pe \xc3\xaemp\xc4\x83rat \xc3\xaen uniform\xc4\x83 de general. L\xc3\xa2ng\xc4\x83 el, zei\xc8\x9ba victoriei \xc8\x9bine calul de h\xc4\x83\xc8\x9buri, cu o m\xc3\xa2n\xc4\x83, iar \xc3\xaen cealalt\xc4\x83 m\xc3\xa2n\xc4\x83 poart\xc4\x83 coroana imperial\xc4\x83._NEWLINE_\xc3\x8en timpul s\xc4\x83u, Imperiul German a st\xc4\x83p\xc3\xa2nit regiuni care fac parte ast\xc4\x83zi din Rusia, Polonia, Fran\xc8\x9ba, Danemarca, Belgia \xc8\x99i Lituania. \xc3\x8en toate aceste regiuni limba german\xc4\x83 a devenit o limb\xc4\x83 predominant\xc4\x83. Importan\xc8\x9ba imperiului este subliniat\xc4\x83 \xc8\x99i de inscrip\xc8\x9bia \xe2\x80\x9eNimmer wird das Reich zerst\xc3\xb6ret, wenn ihr einig seit und treu\xe2\x80\x9d din poezia \xe2\x80\x9eWie mir deine Freuden winken\xe2\x80\x9d scris\xc4\x83 de Max von Schenkendorf \xc3\xaen 1814 - \xe2\x80\x9eImperiul nu va fi distrus niciodat\xc4\x83, dac\xc4\x83 ve\xc8\x9bi fi uni\xc8\x9bi \xc8\x99i credincio\xc8\x99i lui\xe2\x80\x9d._NEWLINE_O a doua inscrip\xc8\x9bie de pe statuie este dedicat\xc4\x83 lui \xe2\x80\x9eWilhelm dem Gro\xc3\x9fen\xe2\x80\x9d (Wilhelm cel Mare), aceasta subliniind o dat\xc4\x83 \xc3\xaen plus respectul pentru \xc3\xaemp\xc4\x83rat._NEWLINE_\xc3\x8en 1942, s-a inten\xc8\x9bionat topirea monumentului pentru a se folosi metalul \xc3\xaen produc\xc8\x9bia de muni\xc8\x9bie pentru r\xc4\x83zboi, dar primarul ora\xc8\x99ului Koblenz a reu\xc8\x99it s\xc4\x83 \xc3\xaempiedice aceasta._NEWLINE_\xc3\x8en 16 martie 1945 statuia de bronz a fost puternic avariat\xc4\x83 de artileria american\xc4\x83 \xc8\x99i, la scurt timp dup\xc4\x83 aceea, a fost demolat\xc4\x83. Capul statuii originale se p\xc4\x83streaz\xc4\x83 \xc3\xaen muzeul Mittelrhein din Koblenz._NEWLINE_For\xc8\x9bele de ocupa\xc8\x9bie franceze au inten\xc8\x9bionat demolarea total\xc4\x83 a monumentului, prea \xc3\xaenc\xc4\x83rcat cu simboluri na\xc8\x9bionaliste, \xc8\x99i construc\xc8\x9bia unui alt monument, dedicat "p\xc4\x83cii \xc8\x99i unit\xc4\x83\xc8\x9bii \xc3\xaentre popoare". Lipsa banilor a f\xc4\x83cut ca proiectul s\xc4\x83 nu fie \xc3\xaemplinit._NEWLINE_\xc3\x8en 1949 Germania a fost divizat\xc4\x83 de puterile \xc3\xaenving\xc4\x83toare \xc3\xaen al Doilea R\xc4\x83zboi Mondial \xc3\xaen dou\xc4\x83 state: Republica Federal\xc4\x83 Germania (german\xc4\x83 Bundesrepublik Deutschland) \xc8\x99i Republica Democrat\xc4\x83 German\xc4\x83 (german\xc4\x83 Deutsche Demokratische Republic / DDR). Pentru a sublinia dorin\xc8\x9ba de reunificare, \xc3\xaen 18 mai 1953, pre\xc8\x99edintele german Theodor Heuss a transformat soclul saturii din Col\xc8\x9bul German \xc3\xaentr-un monument dedicat Germaniei unite, denumit "Memorial al unit\xc4\x83\xc8\x9bii germane" (Mahnmal der Deutschen Einheit) \xc8\x99i, din acel moment, p\xc3\xa2n\xc4\x83 \xc3\xaen 1993, \xc3\xaen locul statuii distruse de americani a fost arborat un drapel imens al Germaniei. Cu aceast\xc4\x83 ocazie, la baza monumentului au fost ad\xc4\x83ugate emblemele tuturor statelor germane, inclusiv cele din DDR dar \xc8\x99i Silezia \xc8\x99i Alsacia-Lorena._NEWLINE_\xc3\x8en 2 septembrie 1993 a \xc3\xaenceput reconstruc\xc8\x9bia monumentului pe soclul existent, cu sprijinul financiar al unui om de afaceri din Koblenz. Reproducerea statuii originale a fost \xc3\xaencredin\xc8\x9bat\xc4\x83 sculptorului Raimund Kittl. Noua statuie este turnat\xc4\x83 \xc3\xaen bronz._NEWLINE_Dup\xc4\x83 reconstruc\xc8\x9bie, monumentul are \xc3\xaen\xc4\x83l\xc8\x9bimea de 37 m, din care 14 m statuia, turnat\xc4\x83 din 63,5 t de bronz. Soclul este construit din 63,5 t de granit. Din 2002, monumentul a fost declarat patrimoniu mondial de c\xc4\x83tre UNESCO.'